CELEX: 62018TN0430
Language: da
Date: 2018-07-10 00:00:00
Title: Sag T-430/18: Sag anlagt den 10. juli 2018 — American Airlines mod Kommissionen

10.9.2018   
            
            
               DA
            
            
               Den Europæiske Unions Tidende
            
            
               C 319/21
            
         
      Sag anlagt den 10. juli 2018 — American Airlines mod Kommissionen
      (Sag T-430/18)
      (2018/C 319/25)
      Processprog: engelsk
      
         Parter
      
      
         Sagsøger: American Airlines, Inc. (Fort Worth, Texas, De Forenede Stater) (ved solicitor J. Poitras og advokaterne J. Ruiz Calzado og J. Wileur)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Afgørelse om godkendelse af hævdvundne rettigheder (afgørelse C(2018) 2788 af 30. april 2018) annulleres.
               
            
                  —
               
               
                  Kommissionen og eventuelle intervenienter til støtte for Kommissionen tilpligtes at betale sagsomkostningerne.
               
            
                  —
               
               
                  Der træffes enhver anden afgørelse, som er passende henset til sagens omstændigheder.
               
            
         Søgsmålsgrunde og væsentligste argumenter
      
      Sagsøgeren har anført, at Europa-Kommissionen både begik retlige fejl og anlagde åbenbart urigtige skøn ved vedtagelsen af afgørelse C(2018) 2788 af 30. april 2018, hvori Kommissionen fastslog, at Delta var berettiget til at erhverve hævdvundne rettigheder over de afgangs- og ankomsttidspunkter, som American Airlines havde stillet til rådighed i henhold til de tilsagn, der blev afgivet i sag M.6607 (herefter »tilsagnene«).
      Til støtte for søgsmålet har sagsøgeren fremsat to anbringender.
      
                  1.
               
               
                  Første anbringende om, at Kommissionen begik en retlig fejl ved at anvende den forkerte retlige standard for erhvervelse af hævdvundne rettigheder i henhold til tilsagnene.
                  Sagsøgeren har anført, at Kommissionen ved vurderingen af, hvorvidt Delta havde gjort »passende brug« af afgangs- og ankomsttidspunkterne i henhold til tilsagnene, besluttede, at den eneste analyse, der skulle foretages, var at efterprøve, at Delta ikke befandt sig i en situation med »misbrug«. Sagsøgeren har yderligere anført, at en undersøgelse af ordlyden af, sammenhængen for og formålet med tilsagnene — i modsætning til Kommissionens opfattelse — fører til den konklusion, at »fravær af misbrug« ikke er relevant, og at den korrekte fortolkning af begrebet »passende brug« i tilsagnene ville have krævet, at Kommissionen efterprøvede, hvorvidt brugen af afgangs- og ankomsttidspunkterne var »i overensstemmelse med det tilbud«, som Delta formelt afgav for at modtage afgangs- og ankomsttidspunkterne.
               
            
                  2.
               
               
                  Andet anbringende om, at den anfægtede afgørelse er behæftet med åbenbart urigtige skøn, eftersom det deri fastslås, at Delta opfyldte kravet om »passende brug«.
                  Sagsøgeren har anført, at Kommissionen, eftersom Delta valgte at afvige fra sit tilbud, var forpligtet til at tage stilling til, hvorvidt denne afvigelse og det endelige niveau for brugen af afgangs- og ankomsttidspunkterne kunne accepteres under hensyn til det relevante økonomiske bevismateriale og analysen, med henblik på at sikre konkurrencen og følgelig sikre, at forbrugerfordelene blev maksimeret.